“Dieqa kbira fil-pajjiż, l-aktar ġurnata kwieta u twila tas-sena” . . . hekk ddeskriva jum il-Ġimgħa l-Kbira fl-imgħoddi il-folklorista Tony Terribile li f’intervista ma’ tvm.com.mt ta’ stampa differenti minn kif qed tiġi mfakkra il-Ġimgħa l-Kbira llum il-ġurnata. Mal-medda taż-żmien, diversi tradizzjonijiet inqatgħu u oħrajn għadhom isiru biss f’postijiet partikolari. F’Jum il-Ġimgħa l-Kbira, l-insara għandhom l-obbligu tas-sawm u l-astinenza. Illum il-ġurnata t-tentazzjonijiet huma kbar b’bejjiegħa ta’ kull xorta ta’ ikel, mhux biss qagħaq tal-appostli u karamelli tal-ħarrub imma anke qubbajd, pastini u ħelu jarmaw f’postijiet ewlenin. Fl-imgħoddi s-sitwazzjoni kienet differenti u riedet tkun fula f’qargħa biex bħal-lum issib ħanut miftuħ. Tradizzjoni li għadha ħajja f’ċerti postijiet hija s-seba’ viżti organizzati minn parroċċi u għaqdiet. Hawn min jagħmilhom f’post wieħed u oħrajn jinqdew bihom biex iżuru diversi altari tar-repożizzjoni. Fl-imgħoddi, minn Ħamis ix-Xirka l-bibien tad-djar, każini u bini pubbliku kienu jinżammu b’waħda magħluqa u magħhom titwaħħal faxxa sewda u l-bnadar jittajru mezz’asta. Din id-drawwa stajna nosservawha f’titwila fi bnadi differenti dalgħodu. Mhux l-istess l-ilbies, fejn dari n-nies kienu jilbsu kollox iswed. Għal perjodu ta’ 48 siegħa, minn Ħamis ix-xirka filgħaxija sal-Vġili tal-Għid, il-Knisja tordna li l-qniepen ma jindaqqux. Minflok kienet tindaqq iċ-ċuqlajta, struttura tal-injam forma ta’ rota, li tħabbat l-injam ma xulxin. Din għadha teżisti fi ftit parroċċi.